Probleme by Charlotte Maxeke-staatshospitaal | Maroela Media
Probleme by Charlotte Maxeke-staatshospitaal
Twaalf spesialiste van die Charlotte Maxeke Akademiese Hospitaal in Johannesburg se narkotiese afdeling het glo Maandag bedank. Dit is na bewering die begin van 'n massa uittog van spesialiste by dié hospitaal, berig EWN.
Maandag se bedankings kom ten midde van 'n voortdurende stryd van personeel wat glo sleg behandel word deur bestuurders, en nie hul oortydgeld betaal word nie.
Na wat berig word, gaan die helfte van die narkotiese afdeling van volgende maand af nie meer daar werk nie. Dit lei tot vrae oor hoe die hospitaal noodsaaklike operasies gaan verrig, met so 'n tekort aan personeel.
Bronne het aan EWN gesê dié spesialiste se bedankings is nie die laaste nie, want die hospitaal weier om spesialiste oortydgeld uit te betaal.
Volgens dokters tree bestuurders glo beledigend teen diegene op wat probeer om te verseker dat hul oortydgeld betaal word. Verskeie vergaderings om 'n oplossing vir die probleem te kry, het glo in 'n doodloopstraat geëindig.
Die Gautengse departement van gesondheid en die hospitaal se bestuur het ná verskeie pogings, nie oor die situasie kommentaar gelewer nie.